ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2476/97 υποβολή: Hiltrud Breyer (V) προς την Επιτροπή (16 Iουλίου 1997)

Θέμα: Συνθήκη περί μη διάδοσης των πυρηνικών όπλων

Μετά από ένα ψήφισμα της Διάσκεψης Αναθεώρησης του 1995 για τη Συνθήκη περί μη διάδοσης των πυρηνικών όπλων, το Συμβούλιο των Διοικητών του Διεθνούς Οργανισμού Ατομικής Ενέργειας (ΔΟΑΕ) ενέκρινε στις 15 Μαΐου 1997 - με την πλήρη υποστήριξη της Ευρωπαϊκής Ένωσης - ένα υπόδειγμα πρωτοκόλλου, το οποίο έχει σαν σκοπό να τροποποιήσει και να ενισχύσει τις εγγυήσεις του ΔΟΑΕ διεθνώς, σε όλα τα κράτη που δεν διαθέτουν πυρηνικά όπλα.

1. Προτίθεται η Επιτροπή να προτείνει στο Συμβούλιο διαπραγματευτικές οδηγίες για μια πλήρη ή μόνο για μερική εφαρμογή του υποδείγματος πρωτοκόλλου στα κράτη της Κοινότητας που δεν διαθέτουν πυρηνικά όπλα; Γιατί προτείνεται η εν λόγω τακτική;

2. Δεδομένου ότι το υπόδειγμα πρωτοκόλλου περιέχει αναμφισβήτητα τις αρμοδιότητες μη διάδοσης των πυρηνικών όπλων των κρατών μελών σε εθνικό επίπεδο, θα προτείνει η Επιτροπή στο Συμβούλιο να προβεί σε διαπραγματεύσεις με τον ΔΟΑΕ και να εφαρμόσει αργότερα το υπόδειγμα πρωτοκόλλου στις διαπραγματεύσεις της Κοινότητας και στις διαδικασίες διαχείρισης, οι οποίες θα αναγνωρίσουν τις αρμοδιότητες μη διάδοσης των πυρηνικών όπλων των κρατών μελών σε εθνικό επίπεδο ή θα προτείνει, αντίθετα, να διεξαχθούν διαπραγματεύσεις και να εφαρμοστεί το πρωτόκολλο σαν να επρόκειτο για όργανο που ανήκει αποκλειστικά στην αρμοδιότητα της EURATOM;

Aπάντηση του κου Παπουτσή εξ ονόματος της Επιτροπής (16 Σεπτεμβρίου 1997)

1. Στις 16 Ιουλίου 1997 η Επιτροπή υπέβαλε διαπραγματευτικές οδηγίες στο Συμβούλιο στο πλαίσιο των οποίων η Επιτροπή προτείνει την διαπραγμάτευση με τα ενδιαφερόμενα κράτη μέλη που δεν κατέχουν πυρηνικά όπλα και τον Διεθνή Οργανισμό Ατομικής Ενεργείας (ΔΟΑΕ), με στόχο την σύναψη, βάσει των άρθρων 101 παράγραφος 2 και 102 της Συνθήκης Εuratom, συμπληρωματικού πρωτοκόλλου στην συμφωνία περί διασφαλίσεων μεταξύ των κρατών μελών της Κοινότητας που δεν κατέχουν πυρηνικά όπλα, της Κοινότητας και του ΔΟΑΕ (INFCIRC/193). Προτείνεται η διαπραγμάτευση του πρωτοκόλλου αυτού βάσει του υποδείγματος πρωτοκόλλου που εγκρίθηκε από το διοικητικό συμβούλιο του ΔΟΑΕ στις 15 Μαίου 1997, ως προτύπου για τα συμπληρωματικά πρωτόκολλα που απευθύνονται σε κράτη που έχουν συνολική συμφωνία διασφαλίσεων με τον ΔΟΑΕ, ούτως ώστε να ενισχυθεί περαιτέρω η αποτελεσματικότητα και να βελτιωθεί η αποδοτικότητα του συστήματος διασφαλίσεων, στο πλαίσιο της μη διασποράς πυρηνικών όπλων παγκοσμίως.

2. Η Επιτροπή αναγνωρίζει το γεγονός ότι πολλά από τα προτεινόμενα μέτρα στο υπόδειγμα πρωτοκόλλου εμπίπτουν στις αρμοδιότητες των κοινοτικών κρατών μελών. Αυτό αντανακλάται σαφώς στην πρότασή της για την διαπραγμάτευση του συμπληρωματικού πρωτοκόλλου από κοινού με τα κράτη μέλη και για την σύναψη του πρωτοκόλλου βάσει του άρθρου 102 της συνθήκης Euratom.
ΓΡΑΠΤΗ ΕΡΩΤΗΣΗ E-2340/97 υποβολή: Graham Mather (PPE) προς την Επιτροπή (10 Iουλίου 1997)

Θέμα: Προσάρτηση σήματος αναγνώρισης στο αυτί για τους χοίρους

Η οδηγία 92/102/ΕΟΚ ((ΕΕ L 355 της 5.12.1992, σελ. 32. )) της Ευρωπαϊκής Κοινότητας υπαγορεύει ότι τα κράτη μέλη πρέπει να εφαρμόζουν σύστημα προσαρτήσεως σήματος προσδιορισμού της ταυτότητας στο αυτί ορισμένων ζώων εκτροφής συμπεριλαμβανομένων των χοίρων. Έχουν γίνει καταγγελίες ότι το σύστημα αυτό είναι απάνθρωπο για τους χοίρους. Έχουν διατυπωθεί προτάσεις σύμφωνα με τις οποίες η αύξηση των επιθεωρήσεων αποτελεί βιώσιμη εναλλακτική δυνατότητα εις αντικατάσταση της προσαρτήσεως ενωτίου προσδιορισμού της ταυτότητας.

Θα μπορούσε η Επιτροπή να δηλώσει εάν έχει τυχόν σχέδια προς κατάργηση της απαιτήσεως για την προσάρτηση ενωτίου προσδιορισμού της ταυτότητας για τους χοίρους; Θα μπορούσε επίσης η Επιτροπή να αναφέρει εάν υπάρχουν στην οδηγία περιθώρια για την κατάργηση της προσαρτήσεως ενωτίου προσδιορισμού της ταυτότητας εάν υπάρξει αντικατάσταση από κάποιο εναλλακτικό σύστημα αναγνωρίσεως;

Απάντηση του κ. Fischler εξ ονόματος της Επιτροπής (4 Σεπτεμβρίου 1997)

Σύμφωνα με τις διατάξεις του άρθρου 5 παράγραφος 3 της οδηγίας 92/102/ΕΟΚ του Συμβουλίου για την αναγνώριση και την καταγραφή των ζώων «..... τα άλλα ζώα, εκτός από τα βοοειδή, πρέπει να σημαδεύονται το συντομότερο δυνατό, και οπωσδήποτε πριν φύγουν από την εκμετάλλευση, μέσω ενωτίου ή δερματοστιξίας (τατουάζ), που επιτρέπει τη σύνδεση του ζώου με την εκμετάλλευση προέλευσής του και τη δυνατότητα αναφοράς σε κάθε συνοδευτικό έγγραφο που πρέπει να αναφέρει το εν λόγω σήμα».

Εξάλλου, το ανωτέρω αναφερόμενο άρθρο προβλέπει προσωρινά σήματα καθώς και την δυνατότητα των κρατών μελών να εφαρμόζουν το εθνικό τους σύστημα για τις μετακινήσεις ζώων εκτός των βοοειδών.

Όσον αφορά το μέλλον, σύμφωνα με τις διατάξεις του άρθρου 10 της οδηγίας 92/102/ΕΟΚ του Συμβουλίου, η Επιτροπή συντάσσει επί του παρόντος έκθεση όσον αφορά την αναγνώριση και την καταγραφή των ζώων. Όλοι οι τρόποι προσδιορισμού της ταυτότητας των χοίρων, ιδίως αυτοί που αναφέρονται από το Αξιότιμο μέλος του Κοινοβουλίου, θα ληφθούν υπόψη. Βάσει των συμπερασμάτων της εν λόγω έκθεσης, η Επιτροπή θα προτείνει ενδεχομένως τα κατάλληλα μέτρα. Η έκθεση καθώς και οι πιθανές προτάσεις της Επιτροπής θα υποβληθούν στο Κοινοβούλιο. Εξάλλου, οι διατάξεις του άρθρου 10 προβλέπουν την μελέτη της δυνατότητας εισαγωγής ηλεκτρονικού μέσου αναγνώρισης.
ΓΡΑΠΤΗ ΕΡΩΤΗΣΗ E-2589/97 υποβολή: Hilde Hawlicek (PSE) προς την Επιτροπή (29 Iουλίου 1997)

Θέμα: Η ευρωπαϊκή πολιτιστική προωτεύουσα, ευρωπαϊκός πολιτιστικός μήνας

Μετά το έτος 2000 περατώνονται οι ευρωπαϊκές πολιτιστικές πρωτεύουσες και ο ευρωπαϊκός πολιτιστικός μήνας.

Ποιά είναι η περαιτέρω αντιμετώπιση όσον αφορά τους δύο αυτούς θεσμούς;

Απάντηση του κ. Oreja εξ ονόματος της Επιτροπής (22 Σεπτεμβρίου 1997)

Η Επιτροπή ανέφερε ότι θα υπέβαλε στις αρχές του προσεχούς φθινοπώρου συγκεκριμένη πρόταση δράσης που θα βασίζεται στο άρθρο 128 της Συνθήκης ΕΚ για την αξιοποίηση του ευρωπαϊκού περιεχομένου αυτής της εκδήλωσης και για να συμμετέχουν περισσότεροι φορείς και δημιουργοί από διάφορα κράτη μέλη στις κοινές εκδηλώσεις.

Εξάλλου, η Επιτροπή επιθυμεί να επιστήσει την προσοχή του Κοινοβουλίου στην ιδιαίτερη κατάσταση που θα επικρατήσει το 2001. Αν ληφθεί υπόψη η διάρκεια που απαιτείται για την έγκριση μιας πρότασης βάσει του άρθρου 128 και η ανάγκη να διατεθεί στους διοργανωτές επαρκές χρονικό διάστημα για να προβούν στις απαραίτητες προετοιμασίες, η Επιτροπή κρίνει ότι θα ήταν προτιμητέο να αναβάλει την πρόταση απόφασής της για τα έτη 2002 έως 2006 ορίζοντας για τελευταία φορά την εκδήλωση αυτή το 2001 σύμφωνα με τις υπάρχουσες λεπτομέρειες λειτουργίας, δηλαδή από το Συμβούλιο Υπουργών Πολιτισμού.
ΓΡΑΠΤΗ ΕΡΩΤΗΣΗ E-2547/97 υποβολή: Jesϊs Cabezσn Alonso (PSE) προς την Επιτροπή (24 Iουλίου 1997)

Θέμα: Προετοιμασία του έκτακτου Ευρωπαϊκού Συμβουλίου για την απασχόληση

Πώς προετοιμάζεται η Επιτροπή για το έκτακτο Ευρωπαϊκό Συμβούλιο σχετικά με την απασχόληση ώστε να μπορέσει να επιτύχει συμφωνίες και δεσμεύσεις για δραστικές πολιτικές υπέρ της απασχόλησης;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-2547/97, E-2548/97 και E-2549/97 (3 Οκτωβρίου 1997)

Η προσθήκη ενός ειδικού τίτλου για την απασχόληση στη Συνθήκη του Άμστερνταμ καθιστά την απασχόληση ζήτημα πρώτης προτεραιότητας για την Ένωση, στο ίδιο επίπεδο με τους νομισματικούς και δημοσιονομικούς στόχους. Αν και την πρωταρχική ευθύνη για την άσκηση της πολιτικής στον τομέα της απασχόλησης εξακολουθούν να την έχουν τα κράτη μέλη, η απασχόληση θεωρείται πλέον ένα ζήτημα κοινού ενδιαφέροντος, για το οποίο απαιτείται ο συντονισμός των πολιτικών σε ευρωπαϊκό επίπεδο.

Η νέα Συνθήκη απαιτεί επίσης να συνεκτιμάται η απασχόληση σε όλες τις κοινοτικές πολιτικές. Αυτό σημαίνει ότι θα πρέπει να υπάρχει ρητή αξιολόγηση του αντικτύπου για την απασχόληση κατά το σχεδιασμό και την εφαρμογή όλων των μέτρων πολιτικής.

Η έκτακτη σύγκληση του Ευρωπαϊκού Συμβουλίου το Νοέμβριο του 1997 είναι ενδεικτική της προσήλωσης των κρατών μελών στην άμεση υλοποίηση των διατάξεων της νέας Συνθήκης. Η σύνοδος αναμένεται να εστιαστεί σε τρία ζητήματα: πρώτον, αξιολόγηση της κατάστασης της απασχόλησης και της προόδου που έχει επιτελεσθεί στην εφαρμογή της ευρωπαϊκής στρατηγικής απασχόλησης, δεύτερον, εξέταση του τρόπου με τον οποίο το κάθε κράτος μέλος προτίθεται να υλοποιήσει τις διατάξεις της Συνθήκης και εντοπισμός της καλύτερης πρακτικής σε εθνικό επίπεδο για την καταπολέμηση της ανεργίας και της περιθωριοποίησης και, τρίτον, καθορισμός επιχειρησιακών στόχων για τις εθνικές πολιτικές στον τομέα της απασχόλησης που θα κινούνται επί των αρχικών κατευθυντήριων γραμμών για την απασχόληση που θα προτείνει η Επιτροπή στα κράτη μέλη.

Από τη στιγμή που θα κυρωθεί η Συνθήκη από όλα τα κράτη μέλη, το Συμβούλιο θα είναι σε θέση, με βάση το άρθρο 5 του τίτλου για την απασχόληση, να εγκρίνει μέτρα παροχής κινήτρων για την ενθάρρυνση της συνεργασίας μεταξύ κρατών μελών και να υποστηρίξει τη δράση τους μέσω πρωτοβουλιών που θα αποσκοπούν στην ανάπτυξη της ανταλλαγής εμπειριών και παραδειγμάτων βέλτιστης πρακτικής.

Τα συμπεράσματα της προεδρίας καθώς και το ψήφισμα για την ανάπτυξη και την απασχόληση που εκδόθηκαν στο Άμστερνταμ εμπεριέχουν την πολιτική δέσμευση ότι οι εν λόγω διατάξεις θα υλοποιηθούν σε σύντομο χρονικό διάστημα. Η Επιτροπή θα καταβάλει κάθε δυνατή προσπάθεια για να πραγματοποιηθεί αυτός ο στόχος.
ΓΡΑΠΤΗ ΕΡΩΤΗΣΗ E-2527/97 υποβολή: Joan Vallvι (ELDR) προς την Επιτροπή (24 Iουλίου 1997)

Θέμα: Επανάληψη επίθεσης από Γάλλους γεωργούς

Άλλη μια επίθεση από Γάλλους γεωργούς σε φορτηγό προερχόμενο από τη Murcia στις 3 του περασμένου Ιουλίου κοντά στη Μασσαλία προστίθεται στις επαναλαμβανόμενες βανδαλιστικές ενέργειες που έχουν διαπραχθεί κατά της μεταφοράς Ισπανικών οπωροκηπευτικών προϊόντων. Οι Γάλλοι γεωργοί ανέτρεψαν το φορτηγό που μετέφερε αχλάδια, νεκταρίνια και ροδάκινα, αφού πρώτα είχαν πάρει μέρος σε βίαιες διαμαρτυρίες κατά των εξαγωγών Ισπανικών φρούτων και λαχανικών.

Εν όψει ενδεχόμενης επιδείνωσης της κατάστασης, σκέφτεται να υιοθετήσει η Επιτροπή πιο αυστηρά μέτρα για την εξασφάλιση της ελεύθερης διακίνησης εμπορευμάτων και του θεμιτού ανταγωνισμού μεταξύ των παραγωγών φρούτων και λαχανικών;

Απάντηση του κ. Fischler εξ ονόματος της Επιτροπής (5 Σεπτεμβρίου 1997)

Η Επιτροπή καταδικάζει απόλυτα αυτή τη νέα προσβολή στην αρχή της ελεύθερης κυκλοφορίας των εμπορευμάτων. Σύμφωνα με την Επιτροπή, όπως το έχει διαβεβαιώσει σε πολλές περιπτώσεις, εμπίπτει στις γαλλικές αρχές να λάβουν τα αναγκαία μέτρα δημοσίας τάξεως για να εμποδίσουν τέτοιου είδους παρανομίες καθώς και την κλιμάκωση της βίας.

Οι εν λόγω ενέργειες που επαναλαμβάνονται εδώ και πολλά έτη, οδήγησαν την Επιτροπή να προσφύγει στο Δικαστήριο για διαπίστωση παράλειψης κατά της Γαλλίας (υπόθεση C-265/95). Η συνεδρίαση έλαβε χώρα στις 10 Ιουνίου 1997. Στις 9 Ιουλίου 1997, ο εισαγγελέας υπέβαλε στο Δικαστήριο το πόρισμά του, το οποίο υποστηρίζει τη θέση της Επιτροπής, στην οποία διαβεβαιώνεται:

«Κατά συνέπεια, προτείνουμε ότι μη λαμβάνοντας όλα τα αναγκαία και ανάλογα μέτρα ώστε οι ενέργειες των ιδιωτών να μη παρεμποδίζουν την ελεύθερη κυκλοφορία των οπωροκηπευτικών, η Γαλλία παρέλειψε τις υποχρεώσεις που προκύπτουν από την κοινή οργάνωση αγοράς των γεωργικών προϊόντων και από το άρθρο 30 της συνθήκης ΕΚ, σε σχέση με το άρθρο 5 της εν λόγω συνθήκης».

Εν αναμονή της τελικής απόφασης του Δικαστηρίου, η Επιτροπή επέμεινε ώστε οι γαλλικές αρχές να λάβουν τα αναγκαία προληπτικά και κατασταλτικά μέτρα για να αποφευχθεί στο μέλλον η επανάληψη παρόμοιων γεγονότων.
ΓΡΑΠΤΗ ΕΡΩΤΗΣΗ P-2573/97 υποβολή: Bill Miller (PSE) προς την Επιτροπή (15 Iουλίου 1997)

Θέμα: Διεύρυνση της Ένωσης

Η Επιτροπή συμφωνεί ότι η μη θεσμική μεταρρύθμιση που επετεύχθη με τη Συνθήκη του Άμστερνταμ θα καθυστερήσει τη διεύρυνση της Ένωσης;

Απάντηση του κ. Santer εξ ονόματος της Επιτροπής (10 Σεπτεμβρίου 1997)

Τo συμπέρασμα της Διακυβερνητικής Διάσκεψης του Ιουνίου 1997, που προέκυψε στο πλαίσιο της Συνθήκης του Άμστερνταμ, κατέστησε δυνατή την έναρξη της διαδικασίας διεύρυνσης (ψηφίσματα της προεδρίας του Ευρωπαϊκού Συμβουλίου του Άμστερνταμ).

Σύμφωνα με το πρωτόκολλο για τα θεσμικά όργανα σχετικά με τη συνθήκη, πριν από οποιαδήποτε διεύρυνση, η εκ νέου στάθμιση των ψήφων πρέπει να συνοδεύει τη μείωση του αριθμού των επιτρόπων σε έναν για κάθε κράτος μέλος. Περαιτέρω ουσιαστική μεταρρύθμιση των οργάνων πρέπει να προηγηθεί διεύρυνσης που θα περιλαμβάνει περισσότερα από πέντε νέα κράτη μέλη, πράγμα που θα οδηγήσει σε νέα διακυβερνητική διάσκεψη.

Η Επιτροπή πρότεινε στα σχέδιά της για το έτος 2000 την έναρξη διαπραγμα-τεύσεων διεύρυνσης με έξι υποψήφια κράτη μέλη και την οργάνωση, το συντομότερο μετά το έτος 2000, νέας διακυβερνητικής διάσκεψης προκειμένου να εφαρμοστούν οι θεσμικές μεταρρυθμίσεις που απαιτούνται πριν από κάθε διεύρυνση.

Προκύπτει από τα παραπάνω ότι το έργο της ολοκλήρωσης των αναγκαίων θεσμικών μεταρρυθμίσεων καθιστά πιο πολύπλοκη τη διαδικασία διεύρυνσης, χωρίς ωστόσο να την καθυστερεί.
ΓΡΑΠΤΗ ΕΡΩΤΗΣΗ E-2440/97 υποβολή: Νικήτας Κακλαμάνης (UPE) προς την Επιτροπή (16 Iουλίου 1997)

Θέμα: Αποζημιώσεις για τις ζημιές από τις πλημμύρες στην Κόρινθο

Όπως είναι γνωστό, τον χειμώνα που πέρασε η πόλη της Κορίνθου «χτυπήθηκε» από μεγάλες πλημμύρες, οι οποίες προξένησαν ανθρώπινα θύματα και οδήγησαν στην καταστροφή ολόκληρων περιουσιών, αφού οι ζημιές που προκλήθηκαν είναι πέραν πάσης περιγραφής, βοηθούντος και του ανεπαρκέστατου αποχετευτικού δικτύου της πόλης, καθώς και της άναρχης δόμησης.

Αμέσως μετά την καταγραφή των ζημιών, οι ελληνικές αρχές ανακοίνωσαν την χορήγηση αποζημίωσης στους πληγέντες.

Θα ήθελα να πληροφορηθώ από την Ευρωπαϊκή Επιτροπή αν:

1. Προβελπόταν αποζημίωση από την ΕΕ για την αποζημίωση των ανθρώπων που έχασαν τις περιουσίες τους από τη θεομηνία;

2. Ποιο το ύψος αυτής της αποζημίωσης;

3. Χορηγήθηκε τελικώς η αποζημίωση αυτή προς του πληγέντες;

4. Γνωρίζει η Ευρωπαϊκή Επιτροπή το ύψος της αποζημίωσης που χορηγήθηκε από τις ελληνικές αρχές, και πώς την κρίνει εν σχέσει με τις καταστροφές που προκλήθηκαν;

Απάντηση του κ. Santer εξ ονόματος της Επιτροπής (11 Σεπτεμβρίου 1997)

Η Επιτροπή εκφράζει την πλήρη συμπαράστασή της στα θύματα των πλημμυρών που έπληξαν την Κόρινθο τον περασμένο χειμώνα.

Δεδομένου ότι το κονδύλι το σχετικό με τις «ενισχύσεις εκτάκτου ανάγκης προς τους πληθυσμούς της Κοινότητας που έχουν πληγεί από καταστροφές» είναι, για δεύτερη συνεχή χρονιά, εγγεγραμμένο στον κοινοτικό προϋπολογισμό ως «προς υπόμνηση», η Επιτροπή δεν διαθέτει τις αναγκαίες πιστώσεις που θα της επέτρεπαν μια τέτοιου είδους παρέμβαση.

Εξάλλου, η Επιτροπή υπενθυμίζει ότι η εν λόγω κοινοτική δράση δεν είχε ποτέ ως στόχο την αποζημίωση των θυμάτων για τις ζημίες που προκαλούνται από καταστροφές αλλά μαρτυρεί την αλληλεγγύη της Κοινότητας προς τους πολίτες της που έχουν πληγεί από καταστροφές εξαιρετικών διαστάσεων και σοβαρότητας.
ΓΡΑΠΤΗ ΕΡΩΤΗΣΗ E-2303/97 υποβολή: Josι Valverde Lσpez (PPE) προς την Επιτροπή (3 Iουλίου 1997)

Θέμα: Χρηματοδότηση ραδιοφωνικών προγραμμάτων για την προώθηση των κοινοτικών πολιτικών στον γεωργικό τομέα

Μπορεί η Επιτροπή να μας γνωρίσει ποιές ενημερωτικές εκστρατείες βρίσκονται υπό εξέλιξη στην Ισπανία, όσον αφορά τον γεωργικό τομέα, καθώς και τα χρηματοδοτούμενα ραδιοφωνικά προγράμματα, τους συγκεκριμένους στόχους και το ύψος της χρηματοδότησης που διατίθεται γι' αυτό το σκοπό;

Απάντηση του κ. Oreja εξ ονόματος της Επιτροπής (12 Σεπτεμβρίου 1997)

Στον γεωργικό τομέα, η Επιτροπή χρηματοδοτεί σε πέντε κλάδους προγράμματα προώθησης τα οποία περιλαμβάνουν κυρίως διαφημίσεις στο ραδιόφωνο. Τα σχετικά προϊόντα είναι το γάλα, ο χυμός σταφυλιού και το λινάρι με κοινοτική χρηματοδότηση 100%, τα μήλα, τα εσπεριδοειδή και το βόειο κρέας με κοινοτική χρηματοδότηση 60%. Οι λεπτομέρειες των δύο τελευταίων ραδιοφωνικών διαφημιστικών εκστρατειών στην Ισπανία διαβιβάζονται απευθείας στο αξιότιμο μέλος καθώς και στη Γενική Γραμματεία του Κοινοβουλίου.

Όσον αφορά τον τομέα του ελαιόλαδου, στην Ισπανία δεν υπάρχουν διαφημίσεις στο ραδιόφωνο, αλλά μόνο στην τηλεόραση ή στον Τύπο.
ΓΡΑΠΤΗ ΕΡΩΤΗΣΗ E-2166/97 υποβολή: Hiltrud Breyer (V) προς το Συμβούλιο (25 Iουνίου 1997)

Θέμα: Κανονισμός περί νέων τροφίμων 258/97 - Προϋποθέσεις του ελέγχου

Από ποιους πόρους χρηματοδοτούνται η σύσταση και η λειτουργία των αρχών που είναι επιφορτισμένες με τους ελέγχους και την απόδειξη;

Κοινή απάντηση στις γραπτές ερωτήσεις Ε-2160/97, Ε-2162/97, Ε-2164/97, Ε-2166/97, Ε-2176/97, Ε-2178/97, Ε-2180/97, Ε-2182/97 και Ε-2186/97 (28 Οκτωβρίου 1997)

Οπως καθορίζεται στο άρθρο 8, παράγραφος 1, στο α), του κανονισμού 258/97 ((ΕΕ L 43 της 14.2.1997. )), μια κατάλληλη ανάλυση πρέπει να επιτρέπει, ενδεχομένως, να καταδειχθεί ότι ορισμένα χαρακτηριστικά ενός τροφίμου ή συστατικού τροφίμου «είναι διαφορετικά σε σύγκριση με ένα συμβατικό τρόφιμο ή συστατικό τροφίμου, έχοντας υπόψη τα αποδεκτά όρια των φυσικών παραλλαγών για τα χαρακτηριστικά αυτά». Υπενθυμίζεται εξάλλου ότι οι ενδεχόμενοι κανόνες εφαρμογής του άρθρου 8 θα υιοθετηθούν σύμφωνα με τη διαδικασία (επιτροπής) η οποία προβλέπεται στο άρθρο 13.

Η διατύπωση των ερωτήσεων δεν επιτρέπει τον προσδιορισμό των ελέγχων στους οποίους αναφέρεται η αξιότιμη κα Βουλευτής. Σε κάθε περίπτωση πάντως, εφαρμόζονται οι γενιδκές διατάξεις της κοινοτικής νομοθεσίας σε θέματα ελέγχου των τροφίμων.

Όσον αφορά τις αξιολογήσεις που πρέπει να διενερηθούν βάσει των άρθροων 4 και 6 του κανονισμού 258/97, ο τρόπος εφαρμογής τους, και συγκεκριμένα ο ρόλος των κρατών μελών σε σχέση με τους οργανισμούς αξιολόγησης, προβλέπεται στο άρθρο 4, παράγραφος 3, και στο άρθρο 6, παράγραφοι 2 έως 4 συμπληρωμένα, ενδεχομένως, από τα άρθρα 7 και 9. Αυτές οι τελικές διατάξεις συμπληρώνονται ενδεχομένως από τις σχετικές διατάξεις της οδηγίας 90/220/ΕΟΚ ((ΕΕ L 117 της 8.5.1990. )).

Όσον φαορά τις μεθόδους ανάλυσης, υπενθυμίζεται ότι το άρθρο 4 της οδηγίας 93/99/ΕΟΚ ((ΕΕ L 290 της 24.11.1993. )) προβλέπει ότι τα κράτη μέλη εξασφαλίζουν ότι η κύρωση των μεθόδων ανάλυσης πυο εφαρμόζονται στα πλαίσια επισήμου ελέγχου των τροφίμων ανταποκρίνεται, όταν είναι δυνατόν, σε ορισμένα κριτήρια που καθορίζονται από τη οδηγία 85/591/ΕΟΚ ((ΕΕ L 372 της 31.12.1985. )) για την καθιέρωση κοινοτικών τρόπων δειγματοληψίας και μεθόδων ανάλυσης για τον έλεγχο των τροφίμων.
ΓΡΑΠΤΗ ΕΡΩΤΗΣΗ P-1604/97 υποβολή: Roberto Mezzaroma (UPE) προς το Συμβούλιο (5 Μαΐου 1997)

Θέμα: Νοσοκομείο S. Raffaele στη Μάλτα - Διμερείς σχέσεις Μάλτας - ΕΕ

Κατόπιν αιτήματος της κυβέρνησης της Μάλτας συγκροτήθηκε το Ίδρυμα Ιταλίας-Μάλτας Monte Tabor, οργανισμός υπεύθυνος για την μελέτη και την κατασκευή του νοσοκομείου S. Raffaele στη Μάλτα κατά το πρότυπο του Επιστημονικού Ινστιτούτου S. Raffaele στο Μιλάνο.

Το εν λόγω πρόγραμμα αποτελεί τμήμα της υγειονομικής πολιτικής της κυβέρνησης της Μάλτας και τοποθετείται στο πλαίσιο ενός ευρύτερου ιατρικού - επιστημονικού προγράμματος με στόχο να προσφερθεί στη Λεκάνη της Μεσογείου ένα εξοπλισμένο νοσοκομείο για τη θεραπεία διαφόρων σοβαρών ασθενειών μεταξύ των οποίων και ο διαβήτης mellitus.

Για την υλοποίηση του προγράμματος έχει συνταχθεί πρωτόκολλο μεταξύ των αρχών της Μάλτας και του S. Raffaele.

Θα μπορούσε να αναφέρει το Συμβούλιο εάν η ξαφνική διακοπή των σχέσεων που αποφάσισε η κυβέρνηση της Μάλτας έναντι του προγράμματος αυτού, που μεταξύ άλλων ετύγχανε δανειοδότησης ύψους 12 εκ. λιρών Μάλτας εκ μέρους του Ταμείου Κοινωνικής Ανάπτυξης και του πρωτοκόλλου συνεργασίας Ιταλίας Μάλτας, θα μπορούσε κατά κάποιον τρόπο να επιδράσει αρνητικά στις σχέσεις της Μάλτας με κράτος μέλος της ΕΕ, δηλαδή την Ιταλία ή κατ' επέκταση στις σχέσεις με την ΕΕ;

Απάντηση (17 Οκτωβρίου 1997)

Το σχέδιο στο οποίο αναφέρεται ο αξιότιμος κ. βουλευτής αφορά τις διμερείς σχέσεις μεταξύ Ιταλίας και Μάλτας.

Όσον αφορά τις διμερείς σχέσεις μεταξύ Μάλτας και ΕΕ, το Συμβούλιο, λαμβάνοντας υπόψη το ενδιαφέρον των δύο μερών για τη διατήρηση στενών σχέσεων κάλεσε την Επιτροπή να υποβάλεο προτάσεις. Μετά την περάτωση των διερευνητικών επαφών με τη Μάλτα η Επιτροπή προτίθεται να υποβάλει προτάσεις στο Συμβούλιο κατά το δεύτερο εξάμηνο του 1997.

Η Μάλτα έλαβε επιδοτήσεις από την Ευρωπαϊκή Κοινότητα και δάνεια από την ΕΤΑ, υπό μορφή τριών χρηματοδοτικών πρωτοκόλλων ύψους περίπου 93,5 εκατομ. Ecu. Το Τέταρτο Χρηματοδοτικό πρωτόκολλο 45 εκατομ. Ecu άρχισε να ισχύει από την 1η Ιανουαρίου 1996. Ο κύριος στόχος του πρωτοκόλλου αυτού ήταν να συνδράμει στην προετοιμασία της Μάλτας για την μελλοντική της προσχώρηση στην Ευρωπαϊκή Ένωση. Ωστόσο μετά την απόφαση της Μάλτας να παγώσει την υποψηφιότητά της, το ενδεικτικό πρόγραμμα που κατήρτισε η Επιτροπή για την εφαρμογή του Πρωτοκόλλου θα πρέπει να αναθεωρηθεί, ώστε να ληφθούν υπόψη οι αμοιβαίοι στόχοι της μελλοντικής σχέσης.
ΓΡΑΠΤΗ ΕΡΩΤΗΣΗ E-2623/97 υποβολή: Christine Oddy (PSE) προς την Επιτροπή (1 Σεπτεμβρίου 1997)

Θέμα: Μορντεχάϊ Βανούνου

Ο Μορντεχάϊ Βανούνου κρατείται στην απομόνωση σε ισραηλινή φυλακή πάνω από μία δεκαετία. Η απαγωγή του από την ισραηλινή μυστική αστυνομία στην Ιταλία, το 1986, καταδικάσθηκε ευρέως και η μεταχείριση που του επιφυλάχτηκε στη συνέχεια θεωρήθηκε εντελώς δυσανάλογη ως προς την απειλή που μπορεί να αντιπροσωπεύει για την εθνική ασφάλεια του Ισραήλ.

Τί προτίθεται να πράξει η Επιτροπή για να παρακινήσει την ισραηλινή κυβέρνηση να αναγνωρίσει ότι 10 χρόνια φυλάκισης στην απομόνωση συνιστούν σκληρή και απάνθρωπη ποινή που ισοδυναμεί με βασανιστήρια και ότι ο κρατούμενος θα έπρεπε να έχει αφεθεί ελεύθερος από καιρό;

Aπάντηση του κ.Marin εξ ονόματος της Επιτροπής (30 Σεπτεμβρίου 1997)

Η Επιτροπή γνωρίζει ότι οι συνθήκες φυλάκισης του κ. Vanunu δεν έχουν αλλάξει από τότε που καταδικάστηκε και προσβλέπει οπωσδήποτε ευνοϊκά οποιαδήποτε αλλαγή που αποβλέπει σε ένα πιο κανονικό καθεστώς φυλάκισης. Σχετικά μ' αυτό, η Επιτροπή συμμερίζεται την άποψη ότι η φυλάκιση του κ.Vanunu σε απομόνωση, δεν φαίνεται πλέον να εξυπηρετεί τον σκοπό να τον εμποδίσουν να δημοσιεύσει πληροφορίες που μπορεί να θίξουν το Ισραήλ.

Το θέμα των δικαιωμάτων του ανθρώπου στο Ισραήλ θίγεται τακτικά από την Κοινότητα για συζήτηση κατά την διάρκεια επαφών με τις αρχές του Ισραήλ.

Η ολοκλήρωση της διαδικασίας κύρωσης της συμφωνίας ευρομεσογειακής σύνδεσης, που καθιερώνει ένα πλαίσιο πολιτικού διαλόγου με το Ισραήλ, θα επιτρέψει στην Κοινότητα σαν σύνολο καθώς και στην Επιτροπή, να ασκήσει μεγαλύτερη θετική επιρροή όσον αφορά τα θέματα που συνδέονται με τα δικαιώματα του ανθρώπου, συμπεριλαμβανομένου του θέματος φυλάκισης του κ. Vanunu. Πρέπει να σημειωθεί σχετικά ότι η συμφωνία περιλαμβάνει μια ρήτρα για τα δικαιώματα του ανθρώπου η οποία τονίζει ότι ο σεβασμός των δικαιωμάτων του ανθρώπου αποτελεί ουσιαστικό στοιχείο της συμφωνίας.